钦定古今图书集成/明伦汇编/氏族典/第205卷 > 高登
## 钦定古今图书集成/明伦汇编/氏族典/第205卷 > 高登

按《宋史高登传》：“登字彦先，漳浦人。少孤，力学，持身以
法度。宣和间，为太学生。金人犯京师，登与陈东等上
书乞斩六贼。廷臣复建和议，夺种师道、李纲兵柄。登
与东再抱书诣阙，军民不期而会者数万。金人退师，
学官起罗织，屏斥还乡。绍兴二年，廷对，极意尽言，有
司恶其直，授富川主簿。宪董弅闻其名，檄谳六郡狱。”
复命兼贺州学事。满秩，士民丐留不获归。至广，会新
兴大饥，帅连南夫檄发廪振济，所全活万计。民投牒
愿留者数百辈，因奏辟终其任。召赴都堂审察，遂上
疏万言，及《时议》六篇，帝览而善之，下六议中书。秦桧
恶其讥己，不复以闻。授静江府古县令。豪民秦琥武
断乡曲登寘之法，忿而死，一郡快之。帅胡舜陟诬以
专杀之罪，诏送静江府狱，遣健卒捕登，属登母死舟
中，槁葬水次，航海诣阙上书，求纳官赎罪，帝闵之。既
而中书奏，故事无纳官赎罪，仍送静江狱。登归葬其
母，讫事诣狱，事卒昭白。广漕郑鬲、赵不弃辟摄归善
令，遂差考试，摘经史中要语命题，策闽、浙水灾所致
之由，郡守季仲文即驰以达桧，桧怒，坐以前事编管
容州。登谪居授徒以给，家事一不介意。卒后二十年，
追复迪功郎。后五十年，朱熹为守，奏乞褒录，赠承务
郎。所著《家论》《忠辨》等篇，有《东溪集》行世。